32001R0784
L 113/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 784/2001 НА КОМИСИЯТА
от 23 април 2001 година
за изменение на Регламент (ЕО) № 1227/2000 относно определяне на подробни правила за прилагане на Регламент (ЕО) № 1493/1999 на Съвета относно общата организация на пазара на вино по отношение на производствения потенциал
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), изменен с Регламент (ЕО) № 2826/2000 (2), и по-специално член 11 от него,
като има предвид, че:
(1)
Членове 11 и 13 от Регламент (ЕО) № 1493/1999 на Комисията предвиждат, че преструктурирането и конверсията на лозята включват изкореняване и презасаждане на лозарски площи, които са предмет на планове, разработени от държавите-членки. От друга страна в някои случаи структурната ситуация налага предоставяне на права на ново засаждане. Предоставянето на такива права трябва да бъде ограничено единствено до площта, която е абсолютно необходима от чисто техническа гледна точка за постигане на целите на преструктурирането. Следователно тази възможност трябва да се вземе под внимание, а съответните разпоредби да бъдат съответно допълнени.
(2)
На практика селскостопанските дейности, свързани с преструктурирането и конверсията на дадено лозе, се извършват по парцел. С цел да се улесни изпълнението на плановете, необходимо е да бъдат предвидени условията, при които производителите ще имат право на авансово изплащане на помощта, преди дадена мярка да е изпълнена.
(3)
Формулировката на член 16, параграф 1, буква а) не е правилно възпроизведена в таблица 4.1 от приложението (с изключение на текстовете на португалски, английски, немски и фински език). За да се избегне възможно недоразумение, двата текста трябва да бъдат уеднаквени.
(4)
Управителният комитет по виното не е предоставил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1227/2000 на Комисията (3) се изменя, както следва:
1.
В член 13, буква в) се прибавя следната алинея:
„Тези правила се отнасят за ползването на права на ново засаждане. Те предвиждат, че тези права могат да се използват само там, където това е необходимо от техническа гледна точка, но не могат да превишават 10 % от общата площ, която е предмет на плана. Освен това правилата предвиждат подходящо намаляване на помощта, предоставяна за съответните площи.“
2.
В член 15, буква в) следният текст се прибавя след фразата „по отношение на друга мярка“:
„на един и същ парцел“.
3.
В таблица 4.1 от приложението (освен в текстовете на португалски, английски, немски и фински езици), бележка (2) отдолу се заменя, както следва:
„Разходите, действително направени към посочената дата (член 16, параграф 1, буква а) от настоящия регламент).“
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 април 2001 година.